Pavel Srníček

Pavel Srníček (* 10. marec 1968, Ostrava – † 29. december 2015, Ostrava) bol český futbalový brankár a reprezentant, strieborný medailista z majstrovstiev Európy 1996. Na klubovej úrovni chytal mimo Česko v Anglicku, Taliansku a Portugalsku.
Po skončení hráčskej kariéry sa stal trénerom brankárov, naposledy pôsobil v klube AC Sparta Praha. Tiež bol príležitostným hosťom-expertom v štúdiu ČT počas priamych prenosov futbalových zápasov.
Mimo ihriska.
Matka Bernadette pochádza z Francúzska, vďaka tomu mal aj francúzsky pas, otec bol drevorubač z Bohumína.
V decembri 2015 pokrstil v anglickej konurbácii Tyneside svoju životopisnú knihu "Pavel is a Geordie."
Klubová kariéra.
V Česku hral v Baníku Ostrava, odkiaľ prestúpil v roku 1991 po jednej vydarenej sezóne za 12 miliónov Kč do anglického klubu Newcastle United, kde sa prepracoval do pozície prvého brankára. Jeho tím vtedy hral vo vrchnej polovici tabuľky anglickej Premier League. Po príchode írskeho brankára Shay Givena však začal vysedávať na lavičke náhradníkov a chytal len občas. Preto sa rozhodol ku krátkemu hosťovaniu v Baníku Ostrava, po ktorom prestúpil z Newcastlu do Sheffielde Wednesday. Tu sa stal hviezdou a aj keď sa klubu nedarilo, patril k najlepším brankárom súťaže. Tím však zostúpil a Pavel po EURO 2000 zmenil dres, prestúpil do tímu nováčika talianskej Serie A Brescia Calcio, tu sa mu však tiež príliš nedarilo a tím opustil.
Potom hral za provinčnú Cosenzu, potom sa vrátil na Britské ostrovy na lavičku Portsmouth FC a vďaka menu Luďka Mikloška (bývalý brankár Baníka Ostrava, West Hamu United a československej reprezentácie) do tímu West Ham United FC, odtiaľ sa vydal do Portugalska do klubu SC Beira-Mar. Tu bol opäť jednotkou, ale podpriemerný celok zostúpil. Pavol sa vrátil do klubu, v ktorom prežil najlepšie roky – do Newcastlu United, tu na pozícii brankárskej trojky ukončil vo veku 39 rokov svoju profesionálnu kariéru (stihol odchytať 2 zápasy).
Reprezentačný kariéra.
V A-mužstve Česka debutoval 12. októbra 1994 v kvalifikačnom zápase v Attarde proti reprezentácii Malty, kde vychytal čisté konto (remíza 0:0).
V lete 1996 sa zúčastnil ako náhradný brankár za Petrom Koubom majstrovstiev Európy v Anglicku, kde český tím získal striebornú medailu. Nezasiahol však do žiadneho zápasu. Chytal na konfederačnom pohári FIFA 1997 v saudskoarabskom Rijáde, s tímom sa mohol radovať zo zisku bronzovej medaily.
Potom si ako reprezentačná jednotka zachytal na EURO 2000, kde českí futbalisti nepostúpili zo základnej skupiny D (Holandsko, Francúzsko, Česko, Dánsko). Pavel odchytal všetky tri zápasy českého tímu na šampionáte. Srníček odchytal v rokoch 19942001 v českom národnom tíme celkom 49 zápasov. Po neúspešnej baráži na MS 2002 v Japonsku a Južnej Kórei ho reprezentačný tréneri prestali povolávať a príležitosť dostal mladý Petr Čech.
Reprezentačné zápasy.
Zápasy Pavla Srníčka v A-mužstve českej reprezentácie
Trénerská kariéra.
Po skončení hráčskej kariéry si založil brankársku školu. Spoločne s trénerom Jaroslavom Hřebíkom pôsobil pri českej mládežníckej reprezentácii, s výberom U19 slávil v lete 2011 zisk strieborných medailí z majstrovstiev Európy hráčov do 19 rokov v Rumunsku. V decembri 2011 ho Jaroslav Hřebík ako generálny manažér Sparty Praha angažoval do role trénera brankárov tohto klubu, tu pôsobil až do decembra 2015.
Dňa 20. decembra 2015 Srníček skolaboval pri rekreačnom behaní a utrpel srdcovú zástavu. V kritickom stave bol prevezený do ostravskej fakultnej nemocnice. V ostravskej nemocnici bol v umelom spánku deväť dní. Podporu mu vyjadrilo mnoho osobností a o.i. aj všetky anglické futbalové kluby, v ktorých pôsobil.
Na následky zástavy zomrel 29. decembra 2015 v popoludňajších hodinách vo veku 47 rokov.
Tímy.
Seniorské.
Celkom 207 ligových zápasov, 1 zápas v európskych pohároch a 49 reprezentačných stretnutí